কেন্দ্রীয় বরাদ্দ নিয়ে বড় দাবি শুভেন্দুর! কী বললেন BJP নেতা? দেখুন

ওয়েব ডেস্ক: রাজ্যের শাসক দলের বিরুদ্ধে ফের সরব হলেন বিধানসভার বিরোধী দলনেতা তথা নন্দীগ্রামের বিজেপি (BJP) বিধায়ক শুভেন্দু অধিকারী (Suvendu Adhikari)। শনিবার কলকাতায় এক সাংবাদিক সম্মেলনে তিনি অভিযোগ করেন, রাজ্য সরকার কেন্দ্রীয় প্রকল্পগুলির নাম পরিবর্তন করে নিজেদের কৃতিত্ব দেখানোর চেষ্টা করছে এবং কেন্দ্র থেকে প্রাপ্ত তহবিলের অপব্যবহার করছে।

সোমবার শুভেন্দু বলেন, “এই রাজ্য সরকার কেন্দ্রীয় সরকারের বিভিন্ন প্রকল্পের নাম পরিবর্তন করে দিচ্ছে। আর সেই সঙ্গে অর্থনৈতিক নয়ছয় করছে।” তিনি আরও অভিযোগ করেন যে, পশ্চিমবঙ্গের বিধানসভায় কেন্দ্রীয় নিরীক্ষা সংস্থা ক্যাগের রিপোর্ট পেশ করা হচ্ছে না।

আরও পড়ুন: “ছেলেরা ডান্ডা, মেয়েরা ঝাঁটা-বঁটি…,” SIR ক্যাম্পে বেলাগাম BJP বিধায়ক

শুভেন্দু আরও জানান, উত্তরবঙ্গে মুখ্যমন্ত্রী এখন নতুন করে বাড়ি তৈরির এক কর্মসূচি নিচ্ছেন, যার নাম দিয়েছেন বাংলার বাড়ি প্রকল্প। কিন্তু প্রধানমন্ত্রী নরেন্দ্র মোদি বহু আগেই প্রধানমন্ত্রী আবাস যোজনা চালু করেছিলেন বলে দাবি করেন রাজ্যের বিরোধী দলনেতা। তাঁর দাবি, “২০২৩ পর্যন্ত এই প্রকল্পের জন্য রাজ্য সরকার কেন্দ্র থেকে ৩০ হাজার কোটি টাকার অনুদান পেয়েছে।”

বিজেপি নেতা আরও অভিযোগ করেন, তৃণমূলের (TMC) একাধিক নেতা এই প্রকল্পে দুর্নীতি করেছেন। তাঁর দাবি, “কেউ কেউ ৩০টি, কেউ ১৭টি করে বাড়ি নিজেদের নামে বা ঘনিষ্ঠদের নামে নিয়েছেন। অথচ যারা প্রকৃতভাবে ঘর পাওয়ার যোগ্য, তারা বঞ্চিত।”

শুভেন্দু আরও বলেন, “মুখ্যমন্ত্রী আজ কেন্দ্রীয় সরকারের দেওয়া ফান্ড থেকেই নতুন প্রকল্পের নামে টাকা দিচ্ছেন।” বাংলার বাড়ি প্রকল্পের অর্থ আসলে ডিজাস্টার ম্যানেজমেন্ট বিভাগের জন্য বরাদ্দ তহবিল থেকে দেওয়া হচ্ছে, যা সম্পূর্ণ নিয়মবিরুদ্ধ বলে জানান তিনি। বিরোধী দলনেতার দাবি, প্রায় ১৩৪৭ কোটি টাকা এইভাবে অন্য দফতরে সরিয়ে দেওয়া হয়েছে।